อินเดียจะแซงสหรัฐอเมริกาในอนาคต
ถ้าพูดถึงอินเดีย ส่วนใหญ่สิ่งแรกที่คนจะนึกถึง ก็คงจะเป็นสิ่งมหัศจรรย์ของโลกอย่างทัชมาฮาล หรือเรื่องที่เกี่ยวกับศาสนา แต่ถ้าบอกว่าอินเดียเป็นประเทศเศรษฐกิจชั้นนำของโลก หลายๆ คนอาจจะยังไม่เชื่อ  ลงทุนแมนจะเล่าให้ฟัง
25 พ.ค. 2561

อินเดียจะแซงสหรัฐอเมริกาในอนาคต / โดย ลงทุนแมน
ตั้งแต่โคลัมบัสค้นพบทวีปอเมริกา ดีใจคิดว่าเป็นอินเดียเมื่อ 500 ปีที่แล้ว
ตั้งแต่นั้นประเทศหนึ่งที่อยู่ในทวีปนี้ก็เติบโตแซงอินเดียขึ้นจนเป็นผู้นำของโลก
จนกระทั่ง..
ปี 2050 อินเดียจะเริ่มกลับมาแซงประเทศนี้
ถ้าพูดถึงอินเดีย ส่วนใหญ่สิ่งแรกที่คนจะนึกถึง
ก็คงจะเป็นสิ่งมหัศจรรย์ของโลกอย่างทัชมาฮาล
หรือเรื่องที่เกี่ยวกับศาสนา
แต่ถ้าบอกว่าอินเดียเป็นประเทศเศรษฐกิจชั้นนำของโลก
หลายๆ คนอาจจะยังไม่เชื่อ
ลงทุนแมนจะเล่าให้ฟัง
เร็วๆ นี้ Walmart บริษัทซุปเปอร์มาร์เก็ตสัญชาติอเมริกันที่มีรายได้มากที่สุดในโลก ได้ประกาศซื้อ Flipkart ซึ่งเป็นบริษัทผู้นำด้าน E-commerce ของอินเดียด้วยมูลค่าประมาณ 510,000 ล้านบาท
Walmart มองเห็นอะไรในอินเดีย?
ล่าสุด UNIQLO บริษัทเสื้อผ้าของญี่ปุ่นที่ใหญ่เป็นอันดับ 3 ของโลกประกาศจะเข้าไปเปิดสาขาแรกที่อินเดียอย่างเป็นทางการในปีหน้า
UNIQLO มองเห็นอะไรในอินเดีย?
เรื่องนี้เป็นที่น่าสนใจว่า ทำไมบริษัทชั้นนำของโลกหลายๆ บริษัทจึงต้องเข้าไปลงทุนในประเทศอินเดีย
อินเดียใหญ่ขนาดไหน?
ปี 2016 GDP ของประเทศอินเดียมีมูลค่าอยู่ที่ 72 ล้านล้านบาท
ส่วนของไทยอยู่ที่ 14 ล้านล้านบาท
แปลว่าตอนนี้มูลค่าทางเศรษฐกิจของอินเดียมีขนาดใหญ่กว่าไทยถึง 5 เท่า และสูงเป็นลำดับที่ 3 ของโลกเป็นรองแค่สหรัฐอเมริกา และจีนเท่านั้น
เรื่องขนาดของ GDP อาจจะยังไม่ใช่สิ่งที่ดึงดูดต่างชาติให้เข้ามาลงทุน
ลองนึกดูว่าถ้าเราเป็นคนเข้าไปลงทุนแล้วเราเจอตลาดที่ใหญ่แล้วแต่ไม่มีการเติบโตก็คงจะไม่ค่อยน่าสนใจเท่าไหร่
แต่สำหรับตลาดอินเดียมีขนาดที่ใหญ่ และตามมาด้วยการเติบโตที่สูงอีกด้วย
ถ้าเราลองดูการเติบโตของ GDP ย้อนหลัง
ปี 2015 อยู่ที่ 8.2%
ปี 2016 อยู่ที่ 7.1%
ปี 2017 อยู่ที่ 6.7%
อาจจะดูเหมือนว่าอินเดีย มีอัตราการเติบโตที่ลดลงแต่จริงๆ แล้วเป็นเพราะว่า
อินเดียได้มีการประกาศยกเลิกธนบัตรชนิด 500 และ 1,000 รูปี เพื่อปราบธุรกิจคอร์รัปชัน ทำให้ในช่วงปลายปี 2016 จนถึงกลางปี 2017 การเติบโตชะลอตัวลงไป
ปลายปี 2017 ถ้าเราดูในช่วงไตรมาสสุดท้ายจะพบว่า GDP กลับมาอยู่ในระดับ 7.2% ซึ่งในจีนทำได้เพียง 6.8% เท่านั้น
แล้วทำไมอินเดียถึงมีการเติบโตในลักษณะนี้ได้?
เรื่องนี้ก็อาจจะคล้ายกับการเติบโตของประเทศจีนในสมัยก่อน
ประเทศจีนเป็นประเทศที่มีประชากรมากที่สุดในโลก และมีอัตราการเติบโตเฉลี่ยของ GDP ตั้งแต่ปี 1989 จนถึงปัจจุบันอยู่ที่ระดับ 9.63 % ซึ่งในปี 1990 พบว่าค่าเฉลี่ยอายุของคนจีนอยู่ที่ 25 ปีเท่านั้น
พอเรามาเทียบกับของอินเดีย
อินเดียมีจำนวนประชากรมากเป็นอันดับ 2 ของโลกเป็นรองแค่ประเทศจีนและค่าเฉลี่ยของอายุของคนอินเดียในขณะนี้อยู่ที่ 27 ปี
พูดง่ายๆ ก็คือ ถ้าประเทศไหนมีจำนวนคนมาก และเป็นประชากรที่ส่วนใหญ่อายุยังน้อย จะทำให้มีโอกาสเติบโตทางเศรษฐกิจได้ง่าย
แต่เรื่องนี้ก็ไม่ได้เป็นสาเหตุเดียวที่ทำให้อินเดียเติบโต
เมื่อ 4 ปีที่แล้ว อินเดียได้ออกนโยบาย Make in India ที่ลดเวลาการขอใบอนุญาตต่างๆ และมีหน่วยให้คำปรึกษาสำหรับผู้ที่สนใจเข้าไปลงทุนในประเทศอินเดีย พร้อมกับการปรับระบบการเก็บภาษีให้เท่ากันในทุกรัฐ
นโยบายนี้ประสบความสำเร็จเป็นอย่างมาก เพราะทำให้มีต่างชาติเข้าไปลงทุนเพิ่มขึ้น สอดคล้องกับตัวเลข GDP ในปี 2015 ที่พุ่งสูงขึ้นอย่างชัดเจน
แล้วบริษัทที่ใหญ่สุดของอินเดียตอนนี้มีมูลค่าเท่าไหร่ ?
Tata Consultancy Services ประกอบ ธุรกิจให้บริการด้านที่ปรึกษา และให้บริการไอทีแก่องค์กรชั้นนำของโลก เช่น General Motors, Citigroup
ปัจจุบันมูลค่าของบริษัทอยู่ที่ 3 ล้านล้านบาท
แล้วอนาคตของอินเดียจะเป็นอย่างไร?
มีรายงานที่คาดการณ์ว่า ในปี 2050 อินเดียจะมีมูลค่าทางเศรษฐกิจแซงสหรัฐอเมริกาขึ้นเป็นอันดับที่ 2 ของโลกและมีสัดส่วนเป็น 15% ของเศรษฐกิจโลก
เมื่อถึงตอนนั้นเราอาจจะได้เห็น อินเดียก้าวขึ้นมาเป็นมหาอำนาจของโลกก็เป็นได้..
ส่วนประเทศไทยเรา จากปี 2016 ที่อยู่อันดับที่ 20 ของโลกจะตกไปอยู่อันดับที่ 25 ของโลกตามหลังเพื่อนบ้านอย่าง อินโดนีเซีย มาเลเซีย และเวียดนาม สาเหตุหลักเป็นเพราะ อนาคตจำนวนประชากรของไทยจะเพิ่มขึ้นไม่มาก และอายุประชากรเฉลี่ยจะมากขึ้น
ปิดท้ายด้วยข้อมูลที่น่าสนใจ
เวลาคนอินเดียแต่งงานกัน
ฝ่ายหญิงจะต้องเป็นคนให้สินสอดฝ่ายชาย และเป็นคนจ่ายค่าแต่งงานทั้งหมด
งานแต่งงานของอินเดียจะจัดอย่างยิ่งใหญ่
ซึ่งโดยเฉลี่ยแล้ว ค่างานแต่งงานจะอยู่ประมาณ 3 แสนบาท ถึง 1 ล้านบาทสำหรับคนชั้นกลางในอินเดีย..
----------------------
ใครชอบทัชมาฮาลต้องไปอินเดีย ใครชอบอ่านบทความต้องติดตามลงทุนแมน
กดลิงค์ด้านล่าง เพื่อความสะดวกและรวดเร็วขึ้น
-บล็อกดิท 
-อินสตาแกรม 
-ทวิตเตอร์ 
-ไลน์ 
-หนังสือลงทุนแมน 3.0 ที่ร้านหนังสือชั้นนำทั่วประเทศ
----------------------
Reference
-
-
-
-